Asetuksen täytäntöönpanon tukemiseksi komissio (Eurostat) toimii tiiviissä yhteistyössä kansallisten viranomaisten kanssa, jotka osallistuvat asiaan liittyvien tietojen tuottamiseen ja toimittamiseen. Se on tehnytkin niin jo niiden monien vuosien ajan, kun tietojen anto perustui vapaaehtoisuuteen. Kansalliset tilastolaitokset toimittavat tilastot Eurostatille.

Asetuksen (EU) N:o 1260/2013 3 artiklan 4 kohdan mukaisesti komissio antoi täytäntöönpanoasetuksen (EU) N:o 205/2014 vahvistaakseen tietojen jaotteluun liittyvät käytännön järjestelyt sekä tietojen toimittamisen määräajat ja tarkistukset. Tämän johdosta jäsenvaltiot toimittavat Eurostatille myös

·vuosittaiset ennakkotiedot kokonaisväestöstä, elävänä syntyneiden kokonaismäärästä ja kuolleiden kokonaismäärästä kansallisella tasolla (kuuden kuukauden kuluessa viitevuoden päättymisestä)

·kuukausittaiset ennakkotiedot elävänä syntyneiden kokonaismäärästä ja kuolleiden kokonaismäärästä siten, että tiedot kattavat vähintään viitevuoden kuusi ensimmäistä kuukautta (kyseisen viitevuoden marraskuun 30 päivään mennessä).

Asetuksen mukaisesti toimitettujen tietojen lisäksi jäsenvaltiot välittävät vapaaehtoisesti tietyn määrän taulukoita (esim. tiedot kuolleista eriteltyinä iän, sukupuolen ja saavutetun koulutusasteen mukaan), joita käytetään elinajan odotteen laskemisessa koulutustason mukaan.

”Vakinaisen asuinpaikan” käsitteen ja määritelmän noudattamista valvotaan tiukasti, ja näin asetuksella varmistetaan, että neuvoston määräenemmistöllä tapahtuvaa äänestystä varten toimitetut väestöä koskevat tiedot (4 artikla) ovat vertailukelpoisia jäsenvaltioiden välillä.

3.Välitetyn tiedon laatu

Tässä kohdassa arvioidaan asetuksen täytäntöönpanoa Euroopan tilastoja koskevien käytännesääntöjen periaatteiden ja Euroopan tilastoista annetun asetuksen (EY) N:o 223/2009 12 artiklan kanssa linjassa olevien laatukriteerien mukaisesti.

Asetuksessa (EU) N:o 1260/2013 edellytetään, että jäsenvaltiot keräävät, koostavat, käsittelevät ja välittävät yhdenmukaistettuja tilastoja väestöstä ja väestönmuutostapahtumista. Jäsenvaltioiden tulee varmistaa tiedon laatu soveltamalla erityisiä laatukriteereitä, joita ovat esimerkiksi oikea-aikaisuus ja tarkkuus (ks. jäljempänä) ja jotka niiden tulee raportoida Eurostatille. Eurostat tarkistaa jäsenvaltioiden laatua koskevat metatiedot ja arvioinnit ja julkaisee tilastoja verkkosivustollaan moniulotteisina taulukoina tai analyyttisina artikkeleina, joihin on liitetty asiaan liittyvät metatiedot.

Jo ennen asetuksen voimaantuloa jäsenvaltiot toimittivat vapaaehtoisesti suurimman osan asetuksessa edellytetyistä tiedoista. Tietojen saatavuus ja kattavuus ovat kuitenkin parantuneet merkittävästi uuden oikeusperustan yhteydessä. Tietojen laatua koskevat yleisparannukset ovat johtaneet tietojen tarkkuuden, yhtenäisyyden ja vertailukelpoisuuden kohentumiseen. Jäsenvaltiot ovat kehittäneet tietolähteitä ja tietojen valmistelussa käytettäviä tilastovälineitä, mikä on parantanut kattavuutta ja tietojen toimittamisen oikea-aikaisuutta. Tästä syystä komissio on voinut lyhentää tiedon levittämiseen tarvittavaa aikaa, mikä puolestaan on entisestään parantanut tietojen julkaisemisen ajantasaisuutta ja niiden toimittamista käyttäjien saataville esim. parannettujen metatietojen ja yhdenmukaistettujen tietojen osalta (ks. jäljempänä oleva kohta 3.4).

Lisäksi tietojen keruu on yhdistetty muuttoliikettä ja kansainvälistä suojelua koskevista yhteisön tilastoista annetun asetuksen (EY) N:o 862/2007 3 artiklassa säädettyjen tietojen keruuseen. Näin varmistetaan johdonmukaisuus väestöä, väestönmuutostapahtumia ja muuttoliikettä koskevien tietojen eri väestöjaotteluissa ja mahdollisimman pitkälle myös väestörakenteessa. Myös jäsenvaltioiden metatietojen toimittamiset on yhdistetty.

3.1. Merkityksellisyys

Komissio käyttää demografisia tilastoja, kun se laatii säännöllisiä kertomuksia, toimintapoliittisia ehdotuksia, EU-lainsäädännössä edellytettyjä täytäntöönpanokertomuksia ja politiikka-analyyseja. Esimerkiksi sen kertomuksissa taloudellisesta, sosiaalisesta ja alueellisesta yhteenkuuluvuudesta ja EU:n työllisyys- ja sosiaalipoliittisen neljännesvuosikatsauksen ”väestökehitysliitteessä” (Special Supplement on Demographic Trends of the EU Employment and Social Situation Quarterly Review) käytetään alueellisia ja kansallisia tietoja väestöstä ja väestönmuutostapahtumista. Yksi asetuksen mukaisesti välitettyjen tietojen suora sovelluskohde liittyy Eurostatin kolmen vuoden välein julkaistaviin väestöennusteisiin, jotka osoittavat, miten väestön koko ja rakenne voisivat muuttua, mikäli tietyt hedelmällisyyteen, kuolleisuuteen ja muuttoliikkeeseen liittyvät olettamukset pysyisivät voimassa. Näitä ennusteita käytetään myös ikääntymisraportteihin, joiden avulla voidaan arvioida väestön ikääntymisen pitkän aikavälin taloudellisia vaikutuksia.

Lisäksi tilastot ovat keskeinen tekijä EU-päätöksentekoprosessissa, sillä jäsenvaltioiden painotettu äänimäärä neuvoston määräenemmistöllä tapahtuvassa äänestyksessä perustuu väestömäärään.

Asetuksen mukaisesti tuotettuja tilastoja käyttävät säännöllisesti kansalliset viranomaiset, kansainväliset järjestöt, tutkijat ja kansalaisjärjestöt, joiden toiminta liittyy monenlaisiin aiheisiin, suunnittelemiseen, valvontaan ja ohjelmien arvioimiseen lukuisilla sosiaalisilla ja taloudellisilla politiikan aloilla. Tilastoja käytetään esimerkiksi

·väestön ikääntymisen ja sen kestävään kehitykseen ja hyvinvointiin kohdistuvien vaikutuksien analysoimisessa

·hedelmällisyyden arvioimisessa perhepolitiikan yhteydessä

·asukaskohtaisten tilastojen laskemisessa.

Kaikista Eurostatin levittämistä tilastoista väestöön liittyvät tilastot ovat eniten käytettyjä. Eurostatin verkkosivuston osiossa ”Population” esitellään saatavilla olevat tilastot, tarkasteltavana oleva EU-lainsäädäntö (erityisesti asetus (EU) N:o 1260/2013) ja tiedonkeruumenetelmät. Vuoden 2016 puolivälistä lähtien tämä on ollut kävijämäärän perusteella käytetyin temaattinen osio noin puolen miljoonan vuosittaisella näyttömäärällä.

Vuosina 2015–2017 vuosittaiset väestötiedot kansallisella tasolla olivat johdonmukaisesti sosiaalitilastotaulukoista suosituimpia (11–18 prosenttia katselukerroista vuositasolla) ja kärkikolmikossa Eurostatin katselluimmista taulukoista. Käyttäjien kiinnostus väestömuutostietoja kohtaan on kasvussa. ”Demographic balance and crude rates at national level” taulukon katselukerrat kasvoivat 66 prosenttia vuosina 2015–2017, eli se vahvisti asemaansa yhtenä suosituimmista Eurostatin tietosarjoista.